សំណុំ​រឿង​មេបញ្ជាការ​ជើង​ទឹក​ស.រ.អា.ដើម​កំណើត​ខ្មែរ​ធ្វើ​នៅ​ចុង​ខែ​កុម្ភៈ
លោក ម៉ៃខល​ វណ្ណៈខឹម​ មីសៀវីក ​(Michael ​Vannak ​Khem ​Misiewicz)​ ត្រូវ​ជាប់​ចោទ​ពីបទ​ពាក់ព័ន្ធ​នឹង​អំពើ​ពុករលួយ​ជាមួយ​នឹង​មេបញ្ជាការ​ជើង​ទឹក​ស.រ.អា.ធំៗ​ផ្សេងទៀត។
វ៉ាស៊ីនតោន៖ តុលាការសហព័ន្ធស.រ.អា. មួយ គ្រោងនឹងបើកសវនាការបឋមនៅចុងខែកុម្ភៈចំពោះសំណុំរឿងមេបញ្ជាការជើងទឹកស.រ.អា. លោក Michael Vannak Khem Misiewicz ដែលមានដើមកំណើតខ្មែរ។ លោក ម៉ៃខល វណ្ណៈខឹម មីសៀវីក (Michael Vannak Khem Misiewicz) ជាមេបញ្ជាការកងទ័ពជើងទឹកអាមេរិកជាន់ខ្ពស់មានដើមកំណើតខ្មែរ។ លោក ត្រូវជាប់ចោទពីបទពាក់ព័ន្ធនឹងអំពើពុករលួយជាមួយនឹងមេបញ្ជាការជើងទឹកស.រ.អា.ធំៗផ្សេងទៀត។ តុលាការសហព័ន្ធអាមេរិកនៅក្នុងទីក្រុងសានឌីយេហ្គោ ( San Diego) ក្នុងរដ្ឋកាលីហ្វ័រញ៉ាគ្រោងនឹងបើកសវនាការបឋមនៅថ្ងៃទី២៨ខែកុម្ភៈឆ្នាំក្រោយដើម្បីសាកសួរភាគីចុងចោទនិងដើមចោទអំពីសំណុំរឿងនេះ។ លោកស្រី ខែលី សនតុន (Kelly Thornton) អ្នកសម្របសម្រួលកិច្ចការសាធារណៈនៃការិយាល័យរដ្ឋអាជ្ញាតុលាការសហព័ន្ធមួយក្នុងរដ្ឋកាលីហ្វ័រញ៉ា បានថ្លែងប្រាប់វីអូអេតាមសារអេឡិចត្រូនិកតាមប្រសាសន៍ដើមថា៖ «បច្ចុប្បន្ននេះសវនាការបឋមត្រូវកំណត់ធ្វើនៅថ្ងៃទី២៨ខែកុម្ភៈឆ្នាំ២០១៤នៅចំពោះមុខចៅក្រមជែនីស សែមម៉ាទីណូ (Janis L.Sammartino)»។ លោកស្រីបានបន្ថែមថា «សំណុំរឿងនេះកំពុងស៊ើបអង្កេត។ លោក មីសៀវីកមិនបានទទួលទោសកំហុសទេ។ លោកបានបង់ប្រាក់ធានាខ្លួនហើយលោកមិនស្ថិតនៅក្នុងពន្ធនាគារទៀតទេ»។ លោកម៉ៃខល វណ្ណៈខឹម មីសៀវីក បានជាប់ចោទដូចមេបញ្ជាការកងទ័ពជើងទឹកម្នាក់នៅក្នុងនាវាទី៧របស់ស.រ.អា.គឺ លោក ហូស្សេ ល្វីស សាន់ឆែ (Jose Luis Sanchez) ពីបទពាក់ព័ន្ធនឹងអំពើពុករលួយនិងពាក់ព័ន្ធនឹងការផ្តល់ព័ត៌មានសម្ងាត់ជូនក្រុមហ៊ុនសឹង្ហបូរីមួយ ដែលមានកុងត្រាផ្នែកយោធាជាមួយខ្លួន។ នៅក្នុងសេចក្តីប្រកាសព័ត៌មានពីតុលាការកាលពីខែកញ្ញាដែលវីអូអេទទួលបាន បានបញ្ជាក់ថា ពួកគេបានរៀបចំបំប៉ោងតម្លៃសម្ភារៈផ្សេងៗក្នុងគម្រោងពុករលួយជាច្រើន។ នាយកក្រុមហ៊ុន Glenn Defense Marine Asia (GDMA) ដែលមានសញ្ជាតិម៉ាឡេស៊ី គឺលោកឡេអូណាត ហ្វ្រង់ស៊ីស (Leonard Glenn Francis) ក៏ត្រូវចាប់ខ្លួនកាលពីខែកញ្ញាដូចលោកមេបញ្ជាការហូស្សេ ល្វីសសាន់ឆែ ក្នុងនាវាទី៧ស.រ.អា.ដែរ។ «ដូចជាលោកសាន់ឆែដែរ គឺថា លោកមីសៀវីកត្រូវចោទប្រកាន់ពីការផ្តល់ ព័ត៌មានដ៏រស៊ើបដល់ហ្វ្រង់ស្វីសហើយនឹងបានធ្វើការយ៉ាងសម្ងាត់ក្នុងនាម ក្រុមហ៊ុន GDMA ដើម្បីទទួលបានមកវិញនូវការសប្បាយផ្នែកបេស្សាកម្មនិងការចំណាយក្នុងដំណើរកម្សាន្តដ៏មានតម្លៃថ្លៃ។ ក្រុមហ៊ុន GDMA ដែលប្រតិបត្តិការជំនួញរបស់ខ្លួននៅក្នុងប្រទេសជប៉ុន សឹង្ហបូរី ថៃ ម៉ាឡេស៊ី កូរ៉េ ឥណ្ឌា ហុងកុង ឥណ្ឌូនេស៊ី អូស្រា្តលី ហ្វីលីពីន សិរីលង្កា និងស.រ.អា.នោះ គឺត្រូវទទួលការចោទប្រកាន់ថា បានគិតលុយពីនាវាស.រ.អា.លើសចំនួន ហើយផ្ញើវិក័្កយបត្រទារប្រាក់ក្លែងបន្លំនូវចំនួនទឹកប្រាក់រាប់លានដុល្លារទាក់ទងនឹងសេវាកម្មនានា»។ លោកម៉ៃខល វណ្ណៈខឹម មីសៀវីក អាយុ៤៦ឆ្នាំ ជាអតីតមេបញ្ជាការកប៉ាល់ចម្បាំងស.រ.អា. USS Mustin មានកងយោធាប្រមាណ៣០០នាក់ក្រោមបង្គាប់។ លោកបានដឹកនាំកប៉ាល់របស់លោកទៅកាន់តំបន់អាស៊ី រួមទាំងកម្ពុជាផង កាលពីចុងឆ្នាំ២០១០ ក្នុងបេសកម្មមនុស្សធម៌និងពង្រីកទំនាក់ទំនងរវាងស.រ.អា.និងកម្ពុជា។ លោកត្រូវគេដំឡើងឋានន្តរសក្តិ និងតួនាទីជាមេបញ្ជាការកំពូលម្នាក់នៅក្នុងនាវាទី៧របស់ស.រ.អា.ថ្មីៗបំផុតនេះមុនមានរឿងអាស្រូវ។ លោកម៉ៃខល វណ្ណៈខឹម មីសៀវីកត្រូវបានស្ត្រីជនជាតិអាមេរិកាំងម្នាក់ទទួលយកមកធ្វើជាកូនចញ្ចឹមតាំងពីអាយុ៦ឆ្នាំ ចេញពីស្រុកកំណើតនៅខេត្តកណ្តាល ហើយរួចផុតពីរបបខ្មែរក្រហមនិងសង្គ្រាមនៅកម្ពុជាកាលពីឆ្នាំ១៩៧៣។ ក្រុមមន្ត្រីកំពូលផ្សេងៗទៀតកំពុងស្ថិតនៅក្រោមការស៊ើបអង្កេតពីអំពើពុក រលួយនេះដែរ។ អ្នកការទូតអាស៊ីជាន់ខ្ពស់ម្នាក់ក្នុងរដ្ឋធានីវ៉ាស៊ីនតោនបានថ្លែងប្រាប់វីអូអេក្នុងលក្ខខណ្ឌមិនឲ្យប្រាប់ឈ្មោះ ដោយសារថានេះជាបញ្ហាផ្ទៃក្នុងរបស់ស.រ.អា.។ លោកបានអះអាងថា នេះជាបញ្ហាក្នុងប្រទេសអាមេរិកមែន តែជាការគួរឲ្យសោកស្តាយដែលពលរដ្ឋអាស៊ីមានឋានៈធំក្នុងយោធាអាមេរិកាំងហើយត្រូវជាប់ចោទពីបទពុករលួយ។ អ្នកការទូតដដែលអះអាងថា អនាគតលោកមីសៀវីកនឹងខូចខាត ប្រសិនបើគេរកឃើញថា មានការទាក់ទងនឹងបទល្មើសពិតប្រាកដមែន។ លោកព្រហ្ម សៅរ៍នរ៉ា អ្នកវិភាគម្នាក់មកពីរដ្ឋវីជីនៀ ដែលចាប់អារម្មណ៍នឹងបញ្ហានាយទាហានជើងទឹកអាមេរិកាំងដើមកំណើតខ្មែរដែលមានបុណ្យសក្តិធំនេះ បានអះអាងថា ច្បាប់នៅក្នុងប្រទេសអាមេរិកតឹងតែងណាស់។គេនឹងស្រាវជ្រាវដល់ថ្នាក់លើទៀត ហើយការសម្រេចទោសគឺជារឿងច្បាស់ពិតប្រាកដតាមភស្តុតាង និងសាក្សី។ «តែចំណោទត្រង់ ថាតើគាត់ហ្នឹង បើតាមខ្ញុំដឹងគឺថា គាត់ហ្នឹងជាមេបញ្ជាការលើកប៉ាល់ហ្នឹង។ គាត់ជាមេបញ្ជាការធំជាងគេលើកប៉ាល់ហ្នឹង។ បើដូច្នេះហើយវាអាចជារឿងអ្នកដែលនៅក្រោមបង្គាប់គាត់ហ្នឹងធ្វើហើយគាត់អាចនឹងមិនដឹង។ ហើយបើមេធាវីគេពូកែ គេចេះដោះស្រាយបញ្ហាហ្នឹងបាន»។ លោកគុជ ច័ន្ទលី អ្នកវិភាគម្នាក់ទៀតមកពីរដ្ឋម៉ារីលែន ដែលបានតាមឃ្លាំមើលបញ្ហាសំណុំរឿងនេះវិញ បានថ្លែងថា ការសម្រេចរបស់តុលាការអាមេរិកគឺផ្អែកតាមការស៊ើបអង្កេត ភស្តុតាងសាក្សីជាក់ស្តែង។ «ប្រព័ន្ធតុលាការនៅស.រ.អា.គឺជាប្រព័ន្ធតុលាការប្រកបដោយយុត្តិធម៌ ហើយមានឯករាជ្យភាព ដាច់ដោយឡែកពីអង្គការនីតិបញ្ញត្តិ និងនីតិប្រតិបត្តិក្នុងជួររដ្ឋាភិបាលនៃស.រ.អា.។ តុលាការនៅស.រ.អា.នេះគឺថាគេគួរឲ្យទុកចិត្តបានគឺផ្អែកទៅលើយុត្តិធម៌ដែលមិនប្រកាន់បក្សពួក មិនប្រកាន់វណ្ណៈ មិនប្រកាន់បុណ្យសក្តិ ឬក៏ទឹកលុយអ្វីទាក់ទងនឹងការសូកប៉ាន់អ្វីទាំងអស់»។ មេធាវីរបស់លោក ម៉ៃខល វណ្ណៈខឹម មីសៀវីក គឺវេនឌី សូស្សាន ហ្គ៊ឺបូសមិនអាចទាក់ទងបានដើម្បីសុំអត្ថាធិប្បាយបំភ្លឺអំពីសំណុំរឿងនេះមុននឹងតតាំងក្នុងតុលាការទេ ទាំងទូរស័ព្ទនិងសារអេឡិចត្រូនិច៕